Vrystaatse leeuboer vas ná ‘plaasaanval’(Argieffoto: Maroela Media) Die leeuboer wat glo Donderdagoggend op sy plaas naby Kroonstad aangeval is, is op drie aanklagte van moord in hegtenis geneem nadat ’n voorlopige ondersoek deur die polisie op ’n ander weergawe van die aanval dui as dié wat die boer aanvanklik gegee het. Nog drie verdagtes is intussen op aanklagte van sameswering om ‘n misdaad te pleeg in hegtenis geneem. Dié verdagtes, twee mans en ŉ vrou, is almal in hul laat twintigs. Dié drie verdagtes het nie aanvanklik deel gevorm van die boer (37) se weergawe van die aanval , waartydens hy drie beweerde aanvallers uit “selfverdediging” doodgeskiet het nie. “’n Voorlopige ondersoek is op die toneel gedoen, waartydens die ondersoekspan ’n ander weergawe van die voorval ontdek het as wat die klaer in die saak aanvanklik verskaf het,” het brig. Motantsi Makhele, woordvoerder van die polisie, Vrydagmiddag in ’n verklaring gesê. Luidens die verklaring is die boer in die lig van dié verwikkelinge vir ondervraging geneem. Daar is toe besluit om hom in aanhouding te neem, terwyl die forensiese span Vrydag meer bewyse op die toneel inwin. “Dit is standaard praktyk om aanklagte van moord aanhangig te maak indien vermoed word ​​dat enige persoon die wet ernstig oortree het onder die voorwendsel van selfverdediging. Die uitkoms van verdere ondersoek, veral ’n nadoodse ondersoek en enige ander forensiese ondersoek, sal bepaal of ’n ander of bykomende aanklagte as dié van driedubbele moord aanhangig gemaak moet word.” Die boer en die ander drie verdagtes sal na verwagting Maandag in die landdroshof in Kroonstad verskyn.